1 volontør til børnepasning i England og Cambodja

Stillingens ramme og formål

LM sender en ny missionærfamilie på et 10-ugers forberedende kursus i England fra september 2023. Familien skal derefter være i Danmark en måneds tid, før de rejser videre til Cambodja, hvorefter deres arbejdsopgaver begynder med blandt andet sprogundervisning. I dette forløb har de brug for en volontør til at passe deres to børn (født i 2021 og 2022). Din opgave er at stå for leg med og pasning af børnene, så ægteparret kan få tid og ro til at koncentrere sig om undervisning og forberedelse – både i England og Cambodja.

Profil:

Vi ønsker, at:

* Du har afsluttet en ungdomsuddannelse eller en faglig uddannelse.
* Du har eventuelt pædagogisk erfaring fra børneinstitution eller anden børnepasning, men det er ikke et krav.
* Du er god til at have med små børn at gøre og har forståelse for deres behov.
* Du kan håndtere et barns behov på en imødekommende og positiv måde.
* Du er fleksibel og omstillingsparat – og kan bevare overblikket, når ting ikke går som planlagt.
* Du viser selvstændigt initiativ til at skabe en spændende hverdag.
* Du er god til at kommunikere med andre og er kulturelt omstillingsparat.
* Du er indstillet på at tilbringe en del tid, hvor du ikke er sammen med andre unge.
* Du er god til engelsk.
* Du er personligt kristen.

Opgaver:

Din hovedopgave bliver at passe og aktivere de to små børn, mens forældrene er optaget. I England er det, når forældrene er til undervisning + efter aftale, så de får tid til selvstudier/forberedelse. I Cambodja skal børnene passes, mens forældrene får undervisning i sprog og har introduktionsforløb til jobbet + efter aftale. Pasningen sker i forældrenes hjem eller efter aftale med missionærparret.

Du kan blive pålagt at løse fælles opgaver i missionærgruppen.

Du skal derudover være indstillet på at dele dine oplevelser og erfaringer, når du kommer til Danmark igen. Dette kan for eksempel være på en bibelcamping, i en teenklub eller LMU-forening, som du på forhånd har en relation til, eller som du inden afrejse danner en kontakt til. Undervejs i dit volontørophold kan teenklubben/LMU-foreningen bede for dig, og du kan sende små fortællinger hjem.

Omfanget af mødeaftaler aftales med den enkelte volontør, og LM hjælper gerne med at tage kontakt til teenklubber, LMU-foreninger eller lignende.

Fritid

I England vil du kunne møde en del internationale studerende, som du kan indgå i et fællesskab med. I Cambodja vil du blive inkluderet i et mindre missionærfællesskab. Derudover vil du også få mulighed for at skabe kontakt til andre unge i en lokal kirke, LM’s kollegium og hos øvrige samarbejdspartnere, men det vil kræve initiativ og en åben indstilling fra dig selv.

Vi forventer, at du selv er aktiv for at indgå i de sociale miljøer, som kan give dig en god trivsel.

Der er en del nationale fridage i Cambodja og mulighed for at arrangere feriedage.

Praktiske forhold:

I England vil du være midt i et spændende internationalt studiemiljø. Du vil få dit eget værelse og spise måltider sammen med studerende. LM dækker udgifter til kost- og logi.

I Cambodja kommer du til at bo i Siem Reap eller Battambang.

Ved arbejde i Battambang bliver du eneste volontør, men hvis arbejdsstedet bliver Siem Reap, er der derimod 2 andre volontører at have fællesskab med. Arbejdsstedet er endnu ikke fastlagt.

Siem Reap er en by med ca. 250.000 indbyggere og lever af turismen. Tallet er noget højere i turistsæsonen, og når der ikke er corona. De fleste mennesker arbejder alle ugens dage. Tæt ved byen ligger de tusindårige tempelruiner Angkor Wat, som er en af Sydøst-Asiens største seværdigheder.

Der er gode indkøbsmuligheder i butikker og i store markedscentre i byen. Der findes et stort udvalg af gode caféer og restauranter. Der er god internetforbindelse og dermed mulighed for at samtale via Skype/WhatsApp/Messenger. Battambang ligner Siem Reap, men har færre turister.

Klimaet i Cambodja er varmt, oftest over 30 grader, og med høj luftfugtighed. Det er regntid fra maj til oktober, hvor der kommer kraftige regnskyl. Det er varmest i marts-april (35-40 grader).

Introduktion og ansættelse

D. 28-29. april 2023 holdes et obligatorisk introkursus for nye volontører i Hillerød. På kurset gives der vigtig information og grundig forberedelse.

Behovet for en volontør strækker sig over perioden 15.09.2023 og frem til 30.06.2024. Ansættelsen kan eventuelt forlænges efter aftale.

I det meste af december måned vil der formentlig ikke være behov for din hjælp til børnepasning, da familien vil opholde sig i Danmark inden forventet udrejse i begyndelsen af januar. Derfor er planen, at du efter endt ophold i England tager turen mod Cambodja, hvor du vil få et introduktionsforløb til Cambodja med sprogundervisning i khmer samt kulturforståelse.

Samarbejde:

Det daglige samarbejde om opgaven vil ske i forståelse med den nye missionærfamilie. Du vil dog altid kunne gå til din nærmeste overordnede, som under England-opholdet vil være en missionskonsulent på kontoret i Hillerød, og som under opholdet i Cambodja vil være LM’s landeansvarlige/teamleder i Cambodja.

Ansøgning:

For at søge stillingen som volontør skal du udfylde en volontøransøgning og angive to referencer. En skabelon til ansøgningen findes på LM’s hjemmeside under ”Ansættelsesprocedure for volontører”: <http://www.dlm.dk/om-os/job/ansaettelsesprocedure-volontor>

Ansøgningsfristen er d. 31. januar 2023. Ansøgningen sendes til [internationalejobs@dlm.dk](mailto:internationalejobs@dlm.dk) eller til Luthersk Mission, Industrivænget 40, 3400 Hillerød. Har du spørgsmål, er du velkommen til at kontakte missionskonsulent Christian Lund Pedersen på [clp@dlm.dk](mailto:clp@dlm.dk) eller telefon 48 20 76 75.